Visma Suomessa

Visman liiketoiminta Suomessa muodostuu lukuisista pienistä ja keskisuurista yrityksistä. Vuonna 2022 niillä oli yhteensä yli 1450 työntekijää.

Norjalaislähtöinen Visma-konserni on ohjelmistoyritys, joka toimii yli kahdessakymmenessä maassa Euroopassa ja Latinalaisessa Amerikassa.

Suomen Visma oli vuonna 2021 Tivi-lehden listauksessa Suomen 21. suurin it-alan yritys.

Historia

2001–2015
Vuonna 2001 Visma aloitti toimintansa Suomessa ostamalla ohjelmistoyritys Liinos Oyj:n, joka vaihtoi nimensä Visma Softwareksi.  

Vuonna 2010 Visma osti toiminnanohjausyhtiö Severan.

Lokakuussa 2011 Visma osti porilaisveljesten Heikki ja Mika Taipaleen perustaman Solanum Oy:n, joka myi Passeli-taloushallintaohjelmia.

Tammikuussa 2015 Visma Connsulting osti it-konsultointiyhtiö Digital Illustratedin, joka on erikoistunut Microsoftin pilvipalveluihin.Joulukuussa Visma osti SaaS-pohjaisen ajanvarausjärjestelmään keskittyneen DigitalBooker Finland Oy:n osakekannan ja liitti sen Visma Passeliin.

2016–2019 
Vuonna 2016 Visma osti ValueFramen, StarSoftin, Moveniumin ja Numeronin.

Maaliskuussa 2017 Visma osti Pappila Penkkala Groupin (PPG). Se osti myös OCTO3- ja Megaflex-yritykset. Yhtiön liikevaihto Suomessa oli 152,4 miljoonaa euroa.

Alkuvuonna 2018 Visma osti kiinteistönhallinnan Tampuuri-ohjelmistoa kehittäneen Agenteq Solutionsin, henkilöstö- ja taloushallinnon ohjelmistoyritys Aditro Publicin sekä asiakaspalvelun automatisointia kehittävän Provadin. Yhtiön liikevaihdosta noin 60 prosenttia tuli taloushallinnon toiminnanohjauksesta ja noin neljännes ohjelmistoalan konsultoinnista. Koulujen oppilashallinto-ohjelma Wilma tuotti noin neljä prosenttia liikevaihdosta.  Toisella vuosipuoliskolla se osti muun muassa ennustavaa tekoälyä kehttäneen Weoptitin. Yritysten hallitukset, johto ja organisaatio säilyivät ennallaan. Vismalla ei ollut yhteistä maaorganisaatiota Suomessa, vaikka sillä oli noin 1200 työntekijää. Toimitusjohtaja Juha Mäntylä uskoi, ettei Visman kannata pakottaa kaikkia yhtiöitään samaan muottiin, vaan että ne toimivat parhaiten saadessaan säilyttää oman kulttuurinsa. Visman liikevaihto Suomessa kasvoi yli kolmanneksen noin 206 miljoonaan euroon. Visman liiketoiminta Suomessa kuului maan kymmenen suurimman ohjelmistoyrityksen joukkoon.

Vuonna 2019 Visma osti Avaintecin. Lokakuussa liikenteenohjauksen valtionyhtiö Traffic Management Finland valitsi liikenteenhallinnan ict-konsultointikumppaneikseen Atostekin, Goforen, Siili Solutionsin ja Visma Consultingin. Marraskuussa Verohallinto valitsi Visman analytiikan, big datan ja tekoälyratkaisujen asiantuntijapalveluiden toimittajaksi.

2020– 
Elokuussa 2020 Visma osti Salesforce-konsultointiin keskittyneen Biit Oy:n. Visma kertoi myös omistajamuutoksista. Enemmistöosakkeenomistaja Hg nosti osuutensa 54 prosenttiin ja myös toinen omistaja CPPIB kasvatti osuuttaan. Uusina sijoittajina mukaan tulivat sijoituspalveluyhtiöt TPG ja Warburg Pincus. Syyskuussa Biit osti kasvumarkkinointiin keskittyvän Advance B2B:n Salesforce-liiketoiminnan. Lokakuussa Visma Passeli osti verkkomaksamiseen erikoistuneen Paybywayn. Paybywayn PayForm-ratkaisu mahdollistaa verkkokaupoissa monipuoliset maksutavat ja sen kilpailijoita ovat muun muassa Paytrail ja Checkout. Visma osti myös oululaislähtöisen Invian Oy:n, joka kehittää DomaCare-toiminnanohjausjärjestelmää sosiaali- ja terveysalan ammattilaisille. Marraskuussa rautatieliikenteen ohjaus- ja hallintapalveluita tarjoava Finrail valitsi kumppanit rautatieliikenteen hallinnan tietojärjestelmien suunnitteluun ja kehitykseen. Puitesopimuksen arvioitu kokonaisarvo oli noin 8,8 miljoonaa euroa vähintään viiden vuoden aikana. Työn toteutuksesta vastaavat Siili Solutions ja Visma Consulting, kun taas hankkeen päätoimittajana toimii Solita. 

Vuonna 2021 Visma osti Suomesta kymmenen yritystä. Toukokuun alussa Visma Public osti Valentin Konoselta tämän omistaman eTaika Oy:n, joka tarjosi ohjelmistoja koulutusten hallintaan ja osaamisen johtamiseen. Sen asiakkaita olivat esimerkiksi Helsingin kaupunki, Maanpuolustuskoulutus MPK ja LähiTapiola. Viikkoa myöhemmin Visma Public kertoi ostaneensa Concretio Oy:n. Sen tuotteet keskittyivät suoritusten johtamiseen, osaamisen ja taitojen kartoittamiseen, koulutusten hallintaan ja työsuhteeseen liittyvien keskusteluiden hallintaan. Syyskuussa Visma kertoi perustaneensa yhteisyrityksen Helsingin yliopiston ilmakehätutkijoiden kanssa. Carbonlink Oy keskittyi hiilijalanjäljen reaaliaikaiseen laskentaan. Lokakuussa Visma Software osti Fikuro Oy:n, jonka tuote on valmistavalle teollisuudelle suunnattu selaimessa toimiva toiminnanohjausjärjestelmä. Marraskuussa Visma Enterprise osti Procomp Solutions Oy:ltä Aikajana Oy:n, jonka tuote keskittyi pilvipohjaiseen työvoimanhallintaan. Joulukuun alussa Visma osti Oima Oy:n, joka oli keskittynyt hoivatyöalan työsuhde- ja palkkahallintoon. Sillä oli asiakkaita niin kunnallisia organisaatiota kuin kolmannen sektorin palveluntuottajia. Viikkoa myöhemmin Visma osti Avalosys Oy:n, joka kehitti monipankkisovellusta, jolla automatisoidaan maksuliikenteen prosesseja. Visman ostamia yrityksiä olivat myös Signom Oy, Vuealta Oy ja Dikaios Oy. School Day Helsinki Oy:ltä se osti sen kehittämän Dashboard-palvelun. Vuoden lopussa yhtiöllä oli yli 1700 työntekijää.

Huhtikuussa 2022 Visma osti Festum Softwaren, joka kehittää Hausvise-isännöintijärjestelmää. Yritys uudelleennimettiin Visma Hausviseksi. Kesäkuun alussa Visma Software kertoi ostavansa OWS Finlandin Rauhala Yhtiöiltä. Kaupan myötä yhtiön valikoimiin tuli digitaaliseen datanvälitykseen liittyvät palvelut kuten toiminnanohjauksen sanomanvälitys. Kesäkuun puolivälissä Visma kertoi myyvänsä digitaaliseen transformaatioon keskittyneen it-konsultointiliiketoimintansa CVC Capital Partnersille. Myytävä liiketoiminta oli kuulunut Visma Custom Solutions -divisioonaan. Aloite kauppaan tuli pääomasijoittajilta ja koska konsulttiliiketoiminta ei kuulunut Visman ydinstrategiaan, siitä päätettiin luopua. Suomen osalta kauppaan kuuluivat 600 henkilöä työllistänyt Custom Solutions -divisioona. Divisioonan yhtiöitä olivat Biit, Digital Illustrated, Visma AI Works, Visma Consulting, Visma Insights, Weoptit sekä aiemmin samana vuonna ostettu Solidabis. Kaupan jälkeen Visma keskittyi SaaS- ja valmisohjelmistoihin. Kesäkuun lopussa Visma kertoi tiivistävänsä yhteistyötään Pohjoismaissa ja Baltiassa julkiseen sektoriin liittyvän liiketoiminnan osalta. Suomessa yksikön kehityksestä vastaa Jukka Holm. Turvakohde-ohjelmisto myytiin Safetumille. Visman suomalaisiin yritysostoihin kuuluivat myös Clento, joka kehittää asiakkaan tuntemiseen liittyviä palveluita. Visma Solutionsin liikevaihto ylitti ensimmäistä kertaa 100 miljoonan euron rajan. Visma Hausvise fuusioitiin Visma Real Estateen (aiemmin Visma Tampuuri).

Organisaatio

Visman tytäryhtiöiden johto, avainhenkilöt, asiakaspalvelu ja myynti toimivat itsenäisinä, mutta konsernilla on yhteisiä talous-, hr- ja ict-funktioita. Vuonna 2020 Suomen yhtiöissä oli noin 1 500 työntekijää yli kymmenessä yhtiössä, muttei varsinaista maaorganisaatiota. Visma Finland Holdingin hallituksen jäsen Juha Mäntylä vastasi konsernin yhteisistä asioista. Visma nimittää jokaiselle ostetulle yritykselle Visma Championin, jonkun toimitusjohtajan, jonka vastuulla on siirtää uuteen yritykseen konsernin käytännöt ja auttaa oikeiden Visma-kontaktien löytämisessä. Vuonna 2020 Vismalla oli Suomessa yli 100 000 asiakasta.

Carbonlink on Visman ja Helsingin yliopiston yhteisyritys, joka tuottaa reaaliaikaista hiilijalanjäljen laskentaa yrityksille ja muille organisaatioille. Aloite laskurin tekemiseen tuli Vismalta, joka tarjoaa Carbonlinkin laskuria asiakkailleen. Laskuri on kuitenkin liitettävissä muidenkin yritysten tarjoamiin taloudenhallintajärjestelmiin.

Suomalaisia Visma-yrityksiä

Vuonna 2023 suomalaisia Visma-yrityksiä olivat:

Tunnustuksia
Vuonna 2018 Suomen Nuorkauppakamarit -yhdistys valitsi Vuoden nuoreksi menestyjäksi Visma Solutions Oy:n toimitusjohtajan Ari-Pekka Salovaaran.
Vuonna 2019 silloin 18-vuotias koulun ja kodin välinen kommunikaatiokanava Wilman mobiilisovellus sai Parhaan hyötypalvelun palkinnon Best Mobile Service in Finland 2019 -kilpailussa. Wilmalla oli lähes miljoonaa suomalaista mobiilikäyttäjää.
Visma on sijoittunut Suomen parhaat työpaikat -kilpailussa suurten yritysten sarjassa kolmanneksi vuonna 2019 ja toiseksi vuonna 2020. Vuonna 2020 se valittiin Euroopan 29. parhaaksi työpaikaksi.

Lähteet

Aiheesta muualla 
 Yhtiön sivut

Ohjelmistoyhtiöt
Suomen finanssipalveluyhtiöt